சமச்சீர்க் கல்வி என்பது அனைவரும் ஒரே சீரான கல்வி பெற வேண்டும் என்பது தான். இங்கு மலைவாழ் மக்கள், நரி குறவர் உள்ளிட்ட சில சமூக மக்கள் பெரும்பாலும் தங்கள் குழந்தைகளைப் பள்ளிக்கே அனுப்புவதில்லை. எனவே அவர்கள் கல்வி கற்கக் கூட முடியாத நிலையில் இருப்பதால், இன்னும் சமச்சீர்க் கல்வியை நாம் எட்ட வில்லை; எனவே, அவர்களும் தங்கள் குழந்தைகளைப் பள்ளிக்கு அனுப்பும் வரை மற்றவர்களும் தங்கள் பிள்ளைகளைப் பள்ளிக்கு அனுப்பக் கூடாது என்று சட்டம் போட்டால் எப்படி இருக்கும்? பள்ளிக்கூடத்திற்கே செல்லாத குழந்தைகளை முதலில் பள்ளிக்கூடத்திற்கு அனுப்ப முயற்சிகள் எடுக்க வேண்டும். பின்பு அவர்களிடையே கற்கும் சூழலை ஏற்படுத்த வேண்டும். இப்படிப் படிப்படியாக அவர்களையும் அனைவருக்கும் சமமான ஒரு நிலைக்கு உயர்த்த வேண்டுமே ஒழிய அவர்கள் படிக்கும் வரை பிற யாரும் படிக்கக் கூடாது என்று சொன்னால் என்ன பொருள்?.நன்றாகப் படிக்கும் குழந்தை முதல், நன்றாக ஆட்சி செய்யும் பிரதமர் வரை அவர்களுடைய செயலை மிளிரச் செய்ய மேலும் மேலும் அவர்களை உழைக்க வைக்க வேண்டும் என்றால் அவர்களுடைய உழைப்பு மதிக்கப்பட வேண்டும்; மதிப்பிடப்பட வேண்டும். இந்த மதிப்பிடலில் இந்த உழைப்பு போற்றப்பட்டால் தான் அவர்களால் ஊக்கத்துடன் செயல்படமுடியும். அதற்காகத் தான் படிக்கும் மாணவனுக்கு, அவனை ஊக்குவிக்கும் விதமாக மதிப்பெண்கள் வழங்கப்பெறுகின்றன; விளையாடும் வீரனுக்குப் பரிசு வழங்கப்படுகிறது!  அவர்களுடைய உழைப்பு மதிக்கப்படாவிட்டால் அவர்களால் மிளிர முடியுமா? தேர்வில் நன்றாகப் படிக்கும் மாணவனுக்கும் ஒரே மதிப்பெண், மோசமாகப் படிக்கும் மாணவனுக்கும் ஒரே மதிப்பெண் என்று அறிவித்தால் அது மோசமாகப் படிக்கும் மாணவனுக்கு மகிழ்ச்சியையும், நன்றாகப் படிக்கும் மாணவனுக்கு வேதனையையும் அல்லவா தரும்?  விளையாட்டில் மோதிக்கொள்ளும் இரு அணியில் எந்த அணி வெற்றி பெற்றாலும், இருவருக்கும் ஒரே பரிசு; பெருமை என்று சொன்னால் எப்படித் திறமையைப் பயன்படுத்தி விளையாட முன்வருவர்?.அதே போல், கற்பித்தலில், என்ன கற்றுக்கொடுக்க வேண்டும் என்பதை முடிவு செய்யும் உரிமை அல்லது பாடத் திட்டத்தை வகுத்துக்கொள்ளும் உரிமை கற்றுக்கொடுப்பவருக்கே முழுக்க முழுக்க அளிக்கப்பட வேண்டும். இதில் அரசு எதிர்மறையாகத் தலையிடக் கூடாது. மாணவர்களின் அறிவிற்கு இலக்கை வேண்டுமானால் அரசு நிர்ணயிக்கலாம். அந்த இலக்கை அடையும் வழியை வகுக்கும் உரிமை முழுவதும் கற்றுக் கொடுப்பவருக்கே வழங்கப்பட வேண்டும். இப்படி வகுக்கப்படும் பாடத்திட்டங்களில் குறை இருப்பதாகக் கண்டுபிடித்தால் வேண்டுமானால் அரசு அதில் தலையிடலாம். அதை விடுத்து, திறமையாக உருவாக்கப்படும் பாடத்திட்டத்தைக் கைவிட்டு விட்டு அரசு சொல்லும் பாடத்திட்டத்தைத் தான் ஏற்றுக்கொள்ள வேண்டும் என்று சொல்வது கற்றுக்கொடுப்பவரின் உரிமையில் தேவையில்லாமல் தலையிடுவதற்குச் சமம். எவருடைய உரிமையிலும் தேவையில்லாமல் தலையிட எவருக்கும் உரிமை இல்லை என்பதை அரசு சிந்தித்துப் பார்க்க வேண்டும். இப்படி இந்த உரிமையை அளிக்கும் பொழுதுதான் பாடத் திட்டங்கள் தயாரிப்பில் ஒரு தரமான போட்டி நிலவும். அப்பொழுதுதான் மிகச் சிறந்த பாடத்திட்டங்கள் உருவாக்கப்படும்; உலகத் தரத்திற்கு ஏதுவாக மாணவர்கள் உருவாக்கப்படுவர். தற்பொழுது உள்ள அரசுப்பாடத் திட்டங்களில் கூட தனியார் 'மெட்ரிகுலேசன்' பள்ளிகளின் பாடத் திட்டங்களின் பாதிப்பு இருப்பதை அரசு ஏற்றுக்கொள்ள வேண்டும். உண்மையில் தரமான தனியார் பாடத்திட்டங்கள் இல்லாமலிருந்திருந்தால் அரசின் பாடத் திட்டம் கல்வியைக் குழி தோண்டிப் புதைக்கும் அளவிற்கே இருந்திருக்கும் என்ற நிதர்சனத்தை அரசு பெருந்தன்மையுடன் ஒத்துக்கொள்ள வேண்டும். இந்தப் பாடத் திட்டங்கள் தான் தனியார் மெட்ரிகுலேசன் பள்ளிகளின் உயிர்நாடி என்பதும், மிகச் சிறந்த பாடத் திட்டங்களை உருவாக்குவதிலும், அதை நடைமுறைப்படுத்தி மாணவர்களை அதிக அளவில் சாதிக்க வைப்பதிலும் இருக்கும் மன நிறைவு தான் தனியார் 'மெட்ரிகுலேசன்' பள்ளிகளுக்குக் கிடைக்கும் பரிசு ஆகும். இது ஒரு மாணவன் அதிக மதிப்பெண் வாங்குவதில் உள்ள மகிழ்ச்சியையும், வெற்றிபெற்ற விளையாட்டு வீரர்கள் பரிசு பெரும் பொழுது கிடைக்கும் மகிழ்ச்சியையும் விடப் பெரிய மகிழ்ச்சியை- மன நிறைவை இப்பள்ளிகளுக்கு அளிப்பதாலேயே அவர்கள் துடிப்புடன் செயல்பட்டு, அரசினர் பள்ளி மாணவர்களையும் தங்களிடம் ஈர்த்துள்ளனர். பல்கலைக் கழகங்களில் கூட பட்டம் வழங்குவதற்கு ஏற்ற தகுதியைத் தான் அரசு நிர்ணயித்துள்ளது. பாடங்களை ஒவ்வொரு பல்கலைக்கழகமும், அல்லது கல்லூரியும் தமக்கு ஏற்றார்போல்தானே நிர்ணயிக்கின்றனர்?  தனியார் 'மெட்ரிகுலேசன்' பள்ளிகளில் மாணவர்களின் பழக்கவழக்கங்களும் மிக நேர்த்தியாக கற்றுக்கொடுப்பதையும் அரசு உணர வேண்டும். ஒவ்வொரு மாணவனின் மீதும் தனிக் கவனம் செலுத்தி, அவர்களுடைய பழக்கவழக்கங்கள், ஒழுக்கம் உள்பட அனைத்திலும் பெற்றோருடன் ஒருங்கிணைந்து செயல்பட்டு தரமான குடிமக்களை உருவாக்குவதிலும் தனியார் பள்ளிகள் மிகப்பெரும் பங்களித்திருப்பதையும் எண்ணிப்பார்க்க வேண்டும்.  ஒரே பாடத் திட்டத்தை நடைமுறைப்படுத்தினால் தனியார் 'மெட்ரிகுலேசன்' பள்ளிகளின் உத்வேகம் தடைபடும். இப்படித் தடைபடும் பொழுது தமிழகத்தில் கல்வியின் தரம் குறையும். 'வெளி மாநிலங்களிலிருந்தும், வெளி நாட்டிலிருந்தும் மாணவர்கள் இங்கு வந்து கல்வி கற்றல்' என்ற நிலை மாறி, தமிழக மாணவர்கள் கல்விக்காக தமிழகத்தை விட்டு பெருமளவு வெளியேறும் நிலைமை ஏற்படும் என்ற உண்மையையும் அனைவரும் உணர வேண்டும். தனியார் 'மெட்ரிகுலேசன்' பள்ளிகளை மாணவர்களின் பழக்கவழக்கங்களும் மிக நேர்த்தியாக கற்றுக்கொடுப்பதையும் அரசு உணர வேண்டும். ஒரே சீரான பாடத் திட்டத்தை ஏற்படுத்தி அதனால் தனியார் 'மெட்ரிகுலேசன்' பள்ளிகளின் செயல் வேகத்தைக் குறைக்கும் பொழுது தனியார் பள்ளிகளை மூடிவிட்டால் அங்கு படிக்கும் மாணவர்களின் நிலை என்ன? அந்த நேரத்தில் அவர்கள் அனைவரையும் பள்ளியில் சேர்த்துக் கொள்வதற்கு அரசிடம் போதுமான வசதி இருக்கிறதா?  இதற்கும் மேல், இப்பள்ளிகளை, பள்ளி என்ற தன்மைக்கு வெளியே தனியார் தனிப்பயிற்சி நிலையங்களாக மாற்றி, அங்கு தனியாக வேறு பாடத் திட்டங்களைக் கற்றுக்கொடுத்தால், பெற்றோர்களின் ஏகோபித்த பாராட்டுதல்களுடன் அவைகளும் முழு வெற்றி பெரும்; அவ்வேளையில் தனியார் பள்ளிகள் அனைத்தும் தனிப் பயிற்சி நிலையங்களாக மாறும். மாணவர்களை அரசுப் பள்ளிகளிலேயே சேர்த்துவிட்டுத் தனியாக சனி, ஞாயிற்றுக் கிழமைகளிலும், மற்ற நாள்களில் காலை மற்றும் மாலை வேலைகளிலும் மட்டும் செயல்பட்டுப் பயிற்சி அளிக்கும் நிறுவனங்களாக இவை மாறினால், அதைத் தடுக்க அரசால் முடியுமா? அப்பொழுதும் மாணவர்கள் அரசுப் பள்ளிகளை படித்து சான்றிதல் வாங்குவதை விட, தனியார் பயிற்சி நிலையங்களில் படித்து விட்டுப் பின்பு தரமான 'திறந்தநிலைப் பல்கலைக் கழகங்கள்' வாயிலாகத் தேர்வு எழுதிச் சான்றிதல் பெற்றுக்கொள்ளலாம் என்ற மனோநிலைக்குத் தள்ளபடுவர். எனவே ஒரே சீரான பாடத்திட்டத்தால் நன்மை ஏதும் விளையாவிட்டாலும், தீமைகளே அதிகம் விளையும். இதுவன்றி, தனியார் பள்ளிகள் அனைத்தும் சி.பி.எஸ்.சி. பள்ளிகளாக மாறிவிட்டால், அப்பொழுது தமிழக அரசின் பாடத் திட்டங்களும் செல்லாது. சி.பி.எஸ்.சி. பாடத் திட்டத்தையும் அரசுப் பள்ளிகளில் உடனடியாகக் கற்றுக்கொடுக்கும் வசதி இல்லை என்ற நிலையில் மீண்டும் கல்வியில் சமத்துவம் மங்கிவிடும். எனவே, இந்தத் தேவையற்ற சமச்சீர்க் கல்வியை உடனடியாகக் கைவிடவேண்டும்..இதற்கெல்லாம் அப்பாற்பட்டு, அரசு நினைத்தால் தனியார் 'மெட்ரிகுலேசன்' பள்ளிகளை விட பல மடங்கு உயர்தரத்துடன் கூடிய பாடத்திட்டங்களைத் தயாரிக்கக் முடியும்; இதற்கு யாரும் குறுக்கே நிற்பதில்லை; இதை யாரும் எதிர்க்கவுமில்லை என்ற உண்மையையும் உணர்ந்து அரசு தனது வல்லுனர்களின் துணையுடன் மிகச் சிறப்பான பாடத் திட்டத்தை உருவாக்க முயற்சி எடுக்க வேண்டும். உழைப்பவனையும், முன்னேறுபவனையும் பார்த்து, 'என்னாலும் உன்னைவிட அதிகமாக உழைக்க முடியும்; உன்னை விட அதிவேகமாக முன்னேற முடியும்' என்று பொங்கி எழுவத விட, 'என்னுடைய நிலைமை மிக மோசமாக இருக்கிறது; அதனால் உனக்கும் எனக்கும் இடையில் ஒரு ஏற்றத் தாழ்வு நிகழ்கிறது; இதைச் சரி செய்யவும் என்னால் முடியாது; எனவே, நீயும் என்னைப்போலவே உன் தரத்தைக் குறைத்துக் கொள்ள வேண்டும்' என்று சொல்வதைப் போல் தான் இருக்கிறது சமச்சீர்க் கல்வி முடிவு..பாடத் திட்டங்களை மட்டும் மாற்றியமைத்தல் என்பது மைய அரசு நேரடியாக நடத்தும் பள்ளிகள், 'சர்வதேசப்' பள்ளிகள், சி.பி.எஸ்.சி. பள்ளிகள் போன்ற பல நிலைகளில் மிகக் கடுமையான எதிர் விளைவுகளை ஏற்படுத்தும் என்பதையும் நினைவில் கொள்ள வேண்டும்..இந்த வகை நூல்களை வகைப்படுத்துவதற்கான முதல் நிலை பாடங்கள் உள்ளன. இரண்டாம் நிலை பாடங்கள் ஒவ்வொரு முக்கிய பொருளாக  கீழே காட்டப்பட்டுள்ளன. இன்னும் சில என்று கீழே துணைப்பிரிவுகள் இருக்கிறது. மிகச் இயல்பாக உங்களின் ஆராய்வு பங்கீட்டை கொடுக்கவும்!